ภาคเอกชน ตั้งคณะทำงาน 4 ทีมบูรณาการร่วมกับภาครัฐในการกระจายวัคซีน
นายสนั่น อังอุบลกุล ประธานหอการค้าไทย เปิดเผยว่า ภาคเอกชนได้เสนอแนวทางการกระจายวัคซีนและฉีดวัคซีนให้ถึงประชาชนทั่วประเทศ สามารถสนับสนุนการทำงานของภาครัฐ ต่อพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โดยแบ่งงานออกเป็น 4 ทีม ประกอบด้วย ทีมสนับสนุนการกระจายและฉีดวัคซีน ช่วยสนับสนุน สถานที่ บุคลากร อาสาสมัครและอุปกรณ์เทคโนโลยี /ทีมการสื่อสาร เพื่อให้ประชาชนเข้าใจและมาฉีดวัคซีนในสถานที่ที่พร้อม โดยได้รับการสนับสนุนจากหลายบริษัทชั้นนำ เช่น Google, LINE, Facebook, VGI และ Unilever เป็นต้นเป็นตัวกลางสร้างความเข้าใจต่อประชาชน /ทีมเทคโนโลยีและระบบ เพื่อให้เกิดประสิทธิภาพการลงทะเบียน ขั้นตอนในการฉีดที่รวดเร็ว และมีระบบการติดตามตัว พร้อมสามารถออกใบรับรองการฉีดวัคซีนได้ และทีมจัดหาวัคซีนเพิ่มเติม เพื่อแบ่งเบาภาระของรัฐบาลและทำให้เศรษฐกิจฟื้นตัวได้เร็วมากขึ้น หลังจากหารือภาครัฐได้แต่ตั้งคณะทำงาน 4 ทีม เพื่อบูรณาการร่วมกันภาคเอกชนด้วยเช่นกัน ซึ่งขณะนี้ มีผู้ประกอบการภาคเอกชนขนาดกลางกว่า 2,000 แห่ง แสดงความประสงค์จะจัดซื้อวัคซีนเพื่อนำมาฉีดให้กับพนักงานของตัวเอง รวม 800,000 กว่าราย โดยรัฐบาลยืนยันต่อภาคเอกชนว่า ภายในปีนี้จะสามารถจัดหาเพิ่มวัคซีนเพิ่มได้อีก 100 ล้านโดส ครอบคลุมจำนวนประชากรร้อยละ 70 หรือประมาณ 50 ล้านคน รวมถึงคนต่างชาติที่อยู่ในประเทศไทย ก็จะสามารถเปิดประเทศไทย ดังนั้นตั้งแต่วันที่ 1 พฤษภาคม 2564 เป็นต้นไป ภาคเอกชนพร้อมที่จะไปลงทะเบียนขอรับวัคซีนผ่านแอปพลิเคชัน หมอพร้อม หากเริ่มทยอยฉีดวัคซีนได้ตั้งแต่เดือนกรกฎาคมนี้ เป็นต้นไปจะส่งผลให้ตัวเลขเศรษฐกิจของไทยหรือ GDP ในไตรมาสที่ 3 ของปี 2564 ขยายตัวร้อยละ 3.0 ต่อเนื่องไปถึงไตรมาสที่ 4 ขยายตัวถึงร้อยละ 4.0อย่างไรก็ตาม ในวันพรุ่งนี้ (30 เม.ย.) หอการค้าไทยและสภาหอการค้าแห่งประเทศไทย จะแถลงความร่วมมือกับกรุงเทพมหานคร ในการจัดหน่วยบริการวัคซีน COVID-19 ให้ประชาชนในพื้นที่กรุงเทพมหานคร จำนวน 14 แห่ง ทำให้มั่นใจว่าภาครัฐจะสามารถจัดหาวัคซีนได้ตามเป้าหมาย ซึ่งจะส่งผลดีต่อการฟื้นฟูเศรษฐกิจ นอกจากนี้ยังได้หารือถึงแนวทางการช่วยเหลือผู้ประกอบการ SMEs เข้าถึงแหล่งเงินทุนด้วยความรวดเร็ว โดยสถาบันการเงินไม่ต้องมีความเสี่ยง